የሕዝብ ለሕዝብ ግንኙነቱ ወዳጅነትን ለዘመናት ለማሻገር እንደሚረዳ ተገለጸ
ኢትዮጵያ እያከናወነችው ያለው የሕዝብ ለሕዝብ ግንኙነት ሀገሪቱ ከሌሎች አገራት ጋር ያላትን የወዳጅነት ግንኙነት ለማጠናከርና ለዘመናት ለማሻገር እንደሚረዳ የግንኙነቱ የልዑካን ቡድን አባላት ተናገሩ፡፡ቀደም ሲል ወደ ግብፅ ተጉዞ የነበረው የኢትዮጵያ ልዑካን ቡድን በዲፕሎማሲው ዙሪያ መልካም ውጤት ለማስመዝገብ ከኃይማኖት አባቶችና መሪዎች፣ የመንግስት ባለስልጣናት፣ የፓርላማ አባላት፣ ታዋቂ ግለሰቦች፣ ጋዜጠኞች እና ነጋዴዎችን ያካተተው ልዑካን ቡድን በነገው ዕለትም ወደ ሱዳን ይጓዛል፡፡የልዑካን ቡድኑ አባል ከሆኑት መካከል ሼኽ መሐመድአሚን ጀማል ለዋልታ እንደገለፁት ከግብፅ ልዑካን ቡድን ቆይታ የተገኘውን መልካም የግንኙነት አጠናክሮና አስፋፍቶ ወደ ሱዳንም በመውሰድ የሁለቱን እህትማማች አገሮችን ወዳጅነት የበለጠ ለማጠናከር ዕድል እንደሚፈጥር ገልፀዋል፡፡የግብፁ ፕሬዝዳንት አልሲሲ ወደ ኢትዮጵያ በመምጣት የሁለቱ አገሮችን ግንኙነት ይበልጥ ለማጠናከር ቀደም ሲል ወደ ግብፅ የተጓዘው ልዑካን ቡድን ያከናወናቸው ዲፕሎማሲያዊ ተግባራት አስተዋፅአቸው ቀላል እንዳልነበረ አስታውሰው በኢትዮጵያና ሱዳን መካከል የቆየውን ባሕላዊና ኢኮኖሚያዊ ወዳጅነትና ትብብር ለዘመናት ለማሻገር ይጠቅማል ብለዋል ፕሬዝዳንቱ፡፡ሼኽ መሐመድአሚን አያይዘውም የኢትዮጵያ ሕዝበ ሙስሊሙ በልማት እና ሰላም ግንባታ እያበረከተ ያለውን አስተዋፅኦ በጉብኝቱ ወቅት ለአቻዎቻቸው እንደሚያስረዱ ጨምረው ገልፀውልናል፡፡የኢትዮጵያ ካቶሊካዊት ቤተክርስቲያን ጠቅላይ ፅሕፈት ቤት ዋና ፀሐፊ አባ ሐጎስ ሐይሽ በበኩላቸው ኢትዮጵያ ከሱዳን ጋር በመልከዓ ምድር አቀማመጥ ጎረቤት እንደመሆናቸው የሚወራረሱት እና የሚገናኙበት ብዙ ነገር አለ ይሕን ወዳጅነት ይበልጥ ለማጠናከር ጉብኝቱ መልካም አጋጣሚ ይፈጥራል ብለዋል፡፡ቀደም ሲል በተከዜ የኃይል ማመንጫ ግድብ ዙሪያ በሱዳን ሕዝብ እና መንግስት የተፈጠረውን መልካም መግባባት እና ውጤት የሚታወቅ በመሆኑ በቀጣይም በታላቁ የኢትዮጵያ ሕዳሴ ግድብ ግንባታ ያለውን መግባባት ይበልጥ ለማጠናከር ግንኙነቱ ያግዛል ብለዋል፡፡ አባ ሐጎስ አያያዘውም በኢትዮጵያ፣ ግብፅ እና ሱዳን ለተፈረመውን ባለ አስር ነጥብ የስምምነት የህዝብ ለሕዝብ ግንኙነቱ ሚና ከፍተኛ እንደነበር ገልፀዋል፡፡ ኢትዮጵያ ከ700 ሺህ በላይ ስደተኞችን በማስተናገድ ላይ እያደረገቸው ያለው ተግባር ከሀገራት ጋር በሰላም እና በትብብር ለመስራት ያላትን ቁርጠኝት አመላካች እንደሆነ አባ ሐጎስ አስረድተዋል፡፡ሁለቱም የኃይማኖቶች አባቶች መንግስት ለመንግስት ከሚያደረገው ግንኙነት በተማሪም የሕዝብ ለሕዝብ ግንኙነቱ በሀገራት መካከል ያለውን ወዳጅነት ይበልጥ ለማሳደግ እና ለዘመናት ለማስቀጠል እንደሚጠቅም አስምረውበታል፡፡  ወደ ሰባ አባላትን ያካተተው የሕዝብ ለሕዝብ ግንኙነት ልዑካን ቡድኑ በስድስት ቀን ቆይታው ከኢትዮጵያ እና ሱዳን ማሕበረሰብ እና የሱዳን ከፍተኛ ኃላፊዎች ጋር ውይይት በተጨማሪ የሱዳን ታሪካዊ ቦታዎችን እንደሚጎበኝ ይጠበቃል፡፡